I Nykøbing Mors er en 35-årig mand lidt over klokken fire i nat blevet anholdt for vold, brud på knivloven, og trusler. Det fortæller vagtchefen hos Midt- og Vestjyllands Politi. Manden havde været inde på en restauration i Nykøbing Mors og har spillet på spilleautomater. Da han havde spillet sine penge op, blev han sur over, at han havde tabt alle sine penge, og begyndte at slå om sig. Efter manden bliver smidt ud af restaurationen, går han ud til sin knallert, der holdt udenfor. I opbevaringsrummet på knallerten havde han to køkkenknive, som han tog ud. Herefter gik han ind i restaurationen igen og begyndte at true folk, mens han lavede fagter med knivene. Politiet anholder manden kl. 04.05, og han bliver sigtet for vold, overtrædelse af knivloven og trusler. Vagtchefen oplyser i øvrigt, at manden var påvirket.

Opsummering:
I Nykøbing Mors er en mand i nat blevet anholdt for blandt andet vold og trusler. Det blev han efter, at han tabte alle sine penge på en spillemaskine.